El cotxe de Google tampoc no s’escapa de l’allau de la Tomatina
Més tomàquets que mai han tenyit de vermell els carrers de Bunyol
Com cada darrer dimecres d’agost, els carrers estrets de Bunyol (Foia de Bunyol) s’han tenyit de color vermell. Avui els assistents a la Tomatina s’han llançat més tones de tomàquets que mai. És el setantè aniversari de la festa i la quantitat de peces que s’han fet servir ha estat de més 150.000 quilos de tomàquets entre les 22.000 persones.
Heus ací un vídeo del llançament de tomàquets d’enguany:
Desperfectes al cotxe de Google
Google també s’ha volgut afegir a la celebració del setantè aniversari de la Tomatina. D’una banda, ha creat un Doodle per a l’ocasió que es pot veure al domini Google.es d’avui. D’una altra banda, ha fet passar un dels cotxes equipats amb càmeres per penjar imatges de la festa al Google Maps. La visita no ha sortit gaire bé perquè durant la segona vegada que el vehicle ha recorregut el carrer, desenes de persones hi han pujat a sobre i han causat desperfectes al vidre del cotxe, a més de blocar la visibilitat del conductor.
L’origen de la Tomatina
El 1945, durant una desfilada de gegants i capgrossos, uns joves que volien afegir-s’hi van organitzar una baralla. Com que prop del lloc hi havia una parada de verdura i hortalisses, van agafar els tomàquets i els van fer servir d’arma. La guàrdia civil hi va intervenir per aturar la baralla. L’any següent, els mateixos joves van repetir l’avalot, però aquesta vegada van portar els tomàquets de casa seva. Any rere any es va anar repetint la baralla i la intervenció posterior de la guàrdia civil. La festa es va instaurar primer de manera no gaire oficial i posteriorment va ser reconeguda per l’ajuntament.